A reklamációról

A minőségi reklamációk jelentős hányada a lapok felületminőségére és mérethelyességére vonatkozik.

Az MSZ EN 98 szabvány szerint leburkolt, kész burkolatot nem lehet megreklamálni, mert a felületi hibákat, tónuseltéréseket csak meghatározott fényerővel megvilágított, adott távolságból vizsgált felületen lehet objektív módon elbírálni. A méretpontosság korrekt ellenőrzéséhez a szabványos mintavételt követően nagy pontosságú műszerekkel történő méréssorozat szükséges. Ezt elkészült burkolatnál már nem lehet elvégezni. Ezért I. osztályú áru vásárlása esetén mérethibák, színbeli eltérések, látható felületi hiányosságok miatt reklamációt minden esetben csak burkolás előtt tudunk elfogadni. A szabvány egyébként még I. osztály esetén is megenged 4%-nyi hibás lapot.
Nem minden probléma a burkolólap minőségéből származik. A reklamációk hátterében állhat a rossz, rosszul kezelt alapfelület, a burkolólapok hibás kiválasztása (pl. nem fagyálló lapot kültérre), a nem megfelelően elvégzett burkolómunka, vagy a lapok burkolást követő helytelen kezelése is.

A burkolólapok méretpontosságának megállapításánál a burkolók gyakran egymáshoz illesztik a lapokat, vagy mérőszalaggal ellenőrzik a méretet. Ezek a mérési módok nem alkalmasak a minőség pontos meghatározására. A helyszíni vizsgálatoknál a tolómérő használatával kaphatunk információkat a méretekről. Megbízható, hiteles eredményt csak laboratóriumban elvégzett vizsgálatok adnak. A kivitelezést végző szakember felelőssége, hogy már az első néhány négyzetméter lerakása során észlelje, ha a lapok minősége valószínűsíthetően nem felel meg a szabványnak, erről megbízóját értesíteni köteles - a munka azonnali leállítása mellett. Ebben az esetben reklamálni kell üzletünkben. Munkatársunk a helyszínen megvizsgálja a lapokat, és (általában) a gyártóval, vagy annak képviselőjével konzultálva dönt a reklamáció elfogadásáról vagy elutasításáról. Ha egy méretpontatlan vagy tónushibás lappal a burkoló mégis elvégzi a munkát, akkor azt a saját felelősségére kell, hogy tegye.

Tónus és kalibráció (MSZ EN 98 szabvány)

A burkolólapok gyártási technológiájából következően a lapok színárnyalata, tónusa minden gyártásnál eltérő lesz, ezért vásárlóinknak azt ajánljuk, hogy megrendeléskor a szükségesnél valamivel többet rendeljenek a kiválasztott termékből. Bármilyen okból történő (pl. csőtörés, felújítás) pótrendelés esetén ugyanis a gyártó nem tud ugyanolyan tónusú burkolólapot garantálni.

A kerámialapok gyártásánál, az égetés során a lapok térfogata 3-8 %-kal csökken, így jelentős (8-9 mm-es) méretkülönbségek keletkeznek. Ezeket a lapokat a gyártósor azonos méret (kalibráció)  szerint válogatja össze.

A burkolás megkezdése előtt érdemes ellenőrizni az egyes dobozok azonos tónusát és kalibrációját. Ezek általában a dobozok oldalán a 'Ton / Tone' és 'Cal / Calibro' megjelölés alatt szerepelnek, szám- vagy betűkód formájában.

Fagyállóság (MSZ EN 202 szabvány):

A fagyállósági szabvány a vízzel teljesen telített lapok százszori fagyasztását és felengedését írja elő -5 és + 5 C° között.

A fagyállósági követelményeket messzemenően kielégítő lapok esetében is előfordulhat felfagyás. A laboratóriumi vizsgálatok csak magát a kerámiát vizsgálják, míg való beépítési körülmények között az egész lapburkolati szerkezeti rendszert kell minősíteni. Az időjárási hatásoknak kitett burkolat szerkezeti részei, az aljzat, a szigetelés, a dilatáció, a ragasztó, a hézagoló anyag egymásra és egymáshoz épített egységet képeznek. Ezért a felsorolt szerkezetek bármelyikének hibája vagy tönkremenetele az egész szerkezet károsodását eredményezheti.

A burkolatoknál jelentkező felfagyási hibákat gyakran nem a lap minőségi hibája okozza, hanem a burkolat alá jutó víz, ami megfagy és szétrepeszti a lapokat. A máz felpattogzásában jelentkező felfagyásoknál szintén ez az elsődleges probléma. Ilyenkor tehát nem a lap minőségi hibáját kell okolni, hanem a helytelen kivitelezést kell hibaként megállapítani. Ennek kiküszöbölésére írják elő gyakran kültéri burkolásnál a lapok hátoldalának megkenését is.

Itt kell megemlíteni, hogy a ragasztóanyag nem megfelelő, rossz minősége szintén okozhat felfagyást, ezért különösen fontos, hogy a kültéri burkolás megbízható minőségű ragasztóval történjen. Az általunk forgalmazott Sopro- és Henkel-termékek megfelelnek ezen követelményeknek.
Speciális elemek:

A gyártók a speciális elemeket (pl. lábazati- és lépcsőelemek) erre specializálódott cégekkel gyártatják. Egy-egy gyártásból nagy mennyiségű alaplapot adnak ki ezeknek a beszállítóknak, amiből ők aztán vágással, maratással stb. kialakítják a megrendelt elemeket. Mivel minden gyártásból több kalibráció és tónus keletkezik, valamint az égetés hőfoka sem mindig megegyező, gyakorlatilag lehetetlen az alaplapokkal mindenkor azonos kalibrációjú és tónusú speciális elemeket átadni.

Esztétikai hibák:

Bármilyen jelenség csak akkor tekinthető hibának – tehát akkor lehet és kell reklamálni -, ha ténylegesen zavarja a megjelenést, a funkcionalitást rendes alkalmazási körülmények között. Például a padlón csak közelről látható, vagy csak nagyítóval, illetve speciális megvilágítás mellett észlelhető foltokat nem lehet hibának tekinteni, a gyártók az ilyen jellegű reklamációkat nem fogadják el.

Minőségi kifogás, reklamáció esetén minden esetben kivizsgáljuk vásárlóink problémáját. Olyan közös megoldásra törekszünk, ami a legmegfelelőbb ügyfeleinknek, és kielégítően ellensúlyozza az okozott kellemetlenségeket.

